**Clarence Linden Crabbe II**, nado en Oakland (California) o 7 de febreiro de 1908 e finado en Scottsdale (Arizona) o 23 de abril de 1983, coñecido profesionalmente como **Buster Crabbe**, foi un actor de cinema e televisión e nadador olímpico estadounidense Gañou a medalla de ouro nos Xogos Olímpicos de 1932, o que lanzou a súa carreira no cinema e na televisión. Protagonizou numerosos filmes e seriais populares entre 1933 e a década de 1950, interpretando os tres heroes da banda deseñada máis populares da década de 1930: Tarzán, Flash Gordon e Buck Rogers.

Traxectoria
-----------

### Primeiros anos

Crabbe era fillo de Lucy Agnes McNamara (1885-1959) e o axente inmobiliario Edward Clinton Simmons Crabbe I (1882-?). Naceu en Oakland e tivo un irmán, Edward Clinton Simmons Crabbe II (1909-1972). Crabbe creceu en Hawai e graduouse na Punahou School de Honolulu. Estudou na Universidade do Sur de California, onde foi o primeiro nadador All-America (1931) así como posuidor dun título da National Collegiate Athletic Association en 1931 en estilo libre. Tamén fixo parte da fraternidade Sigma Chi antes de graduarse en 1931.

### Xogos olímpicos

Crabbe era un gran nadador e participou en dous Xogos Olímpicos, Ámsterdam 1928, onde gañou a medalla de bronce nos 1500 metros libres, e Os Ánxeles 1932, en que gañou a medalla de ouro nos 400 metros libres. Nestes últimos bateu o francés Jean Taris por unha décima de segundo.

Crabbe participou no Aquacade de Billy Rose na Exposición Xeral de Nova York durante o segundo ano, en 1940, substituíndo a Johnny Weissmüller.

### Hollywood

O papel de Crabbe no serial de cinema de 1933 *Tarzan the Fearless* foi o lanzamento dunha carreira de éxito en que o actor traballou en máis de cen filmes. Esa foi a única produción en que Crabbe interpretou a personaxe de Tarzán. En *King of the Jungle* (1933), *Jungle Man* (1941), e no serial de 1952 *King of the Congo*, interpretou papeis de "home da selva", mais non exactamente de Tarzán.

Tamén encarnou o protagonista de *Search for Beauty* (1934), e o seu seguinte papel principal foi en 1936 como Flash Gordon no popular serial homónimo, personaxe que interpretou en dúas secuelas, estreadas por Universal en 1938 e 1940.

Outras personaxes que interpretou foron Billy the Kid, Buck Rogers e un membro da súa fraternidade real no filme musical *The Sweetheart of Sigma Chi*. Nalgúns dos seus filmes foi acreditado como Larry Crabbe ou Larry (Buster) Crabbe. O seu compañeiro na maioría dos seus westerns foi o actor Al St. John.

### Televisión

Crabbe actuou na serie televisiva *Captain Gallant of the Foreign Legion* (1955 a 1957), interpretando o Capitán Michael Gallart. A serie emitiuse en NBC. O seu fillo, Cullen Crabbe, actuou no programa como "Cuffy Sanders". 

Crabbe actuou de xeito regular na televisión, incluíndo un episodio da serie de 1979 *Buck Rogers in the 25th Century*, en que interpretou un piloto de combate retirado chamado "Brigadier Gordon" en honra de Flash Gordon.

### Últimos anos

A carreira cinematográfica de Crabbe declinou nas décadas de 1950 e 1960. Porén, nese período Crabbe dedicouse aos negocios e traballou como corretor.

A mediados da década de 1950 adquiriu o campus da antiga escola Adirondack-Florida School preparatoria nas proximidades de Onchiota, Nova York, nos montes Adirondack. Renomeada como Buster Crabbe's Meenahga Lodge, empregouse para que rapaces de oito a catorce anos practicasen a natación, con polo menos un instrutor hawaiano. Ademais, no verán representábanse algunhas obras musicais baixo a guía de varios expertos en arte dramática.

Durante esa época, Crabbe sumouse á compañía fabricante de piscinas Cascade Industries Inc. como promotor e voceiro da mesma, permanecendo nela ata o seu pasamento.

A pesar de todas estas actividades, nunca abandonou a interpretación e continuou a traballar en numerosos filmes con baixos orzamentos. Unha das súas interpretacións realizouna na longametraxe de 1982 *The Comeback Trail* un ano antes de falecer. Tamén acutou en anuncios televisivos para compañías como Hormel Chili e Magic Mold Bodyshirt.

En 1965, foi incluído no International Swimming Hall of Fame. Durante a súa carreira de natación como sénior, Crabbe estableceu 16 récords do mundo e 35 récords nacionais. Continuou a nadar despois de cumprir sesenta anos e en 1971 estableceu unha marca mundial para o seu grupo de idade.

Buster Crabbe faleceu o 23 de abril de 1983, aos 75 anos, por mor dun infarto agudo de miocardio en Scottsdale, Arizona, e foi enterrado no cemiterio Green Acres Memorial Gardens.

Vida persoal
------------

En 1933, casou con Adah Virginia Held (1912–2004) e deuse un ano para converterse en actor. Se non o conseguía, comezaría a estudar leis na Universidade do Sur de California.

Crabbe e a súa esposa tiveron dúas fillas, Sande e Susan, e un fillo, Cullen. En 1957, Sande faleceu de anorexia nerviosa con 20 anos.

Crabbe é o avó materno do adestrador de fútbol universitario Nick Holt.

Filmografía
-----------

* *The Arizona Raiders* (1936) como "Laramie" Nelson
* *Gunfighters of Abilene* (1960) como Kip Tanner
* *Arizona Raiders* (1965) como Captain Andrews
* *The Bounty Killer* (1965) como Mike Clayman
* *Alien Dead* (1980) como Sheriff Kowalski
* *The Comeback Trail* (1982) como Duke Montana

Seriais
* *Tarzan the Fearless* (1933) como Tarzán
* *Flash Gordon* (1936) como Flash Gordon
* *Flash Gordon's Trip to Mars* (1938) como Flash Gordon
* *Red Barry* (1938) como Red Barry
* *Buck Rogers* (1939) como Buck Rogers
* *Flash Gordon Conquers the Universe* (1940) como Flash Gordon
* *Last of the Redmen* (1947) como Magua
* *The Sea Hound* (1947) como Captain Silver
* *Pirates of the High Seas* (1950) como Jeff Drake
* *King of the Congo* (1952) como Captain Roger Drum e "Thun'da"

Notas
-----

1. ↑  Coma no caso de moitas estrelas de Hollywood existen discrepancias entre a data de nacemento dada nos documentos oficiais e a que aparece nas biografías publicitarias de Hollywood. O seu certificado de nacemento e a Seguridade Social indican o nacemento como 7 de febreiro de 1908.
2. 1 2  "Buster Crabbe profile". *The Philadelphia Inquirer*. 24 de abril de 1983. Consultado o 20 de abril de 2010.
3. ↑  "Buster Crabbe Wins 400 Meter Olympic Swim". *Chicago Tribune*. 11 de agosto de 1932. Arquivado dende o orixinal o 26 de outubro de 2012. Consultado o 20 de abril de 2010. Clarence [Buster] Crabbe, who learned his swimming in the Hawaiian islands, came from behind today to stage a Surprise victory for the United States in the 400-meter free style finals of the Olympic games before a crowd of 12,000.
4. ↑  "Who Won". *Time*. 11 de abril de 1932. Arquivado dende o orixinal o 29 de novembro de 2005. Consultado o 20 de abril de 2010. Clarence (Buster) Crabbe, 22, of Los Angeles, ablest distance swimmer in the United States: the 1,500-metre race in the A.A.U. championships, at New Haven, lowering his own American record by 20.9 seconds to 19:45.6. Later he won two other championships: the 300 yard medley and 500 yard free style. Los Angeles won the team championship with 45 points to New York's 37.
5. ↑  O "home da selva" tamén é un recurso literario e da banda deseñada, como "Tarzánido".
6. ↑  "Adirondack Museum". Adirondack Museum. Arquivado dende o orixinal o 3 de abril de 2007. Consultado o 25 de xuño de 2013.
7. ↑  "Flash Gordon Conquers the Universe". Fulvuedrive-in.com. 20 de marzo de 2006. Consultado o 25 de xuño de 2013.
8. ↑  Buster Crabbe (USA) Arquivado 02 de abril de 2015 en Wayback Machine. – Honor Swimmer profile at International Swimming Hall of Fame
9. ↑  "Buster Crabbe". Arquivado dende o orixinal o 2020-04-17.
10. ↑  "Buster Crabbe Daughter Dies of Strange Illness. Doctor Refuses to Sign Death Certificate for Girl, 20, Who Weighed Only 60 Pounds". *Los Angeles Times*. 12 de abril de 1957. Arquivado dende o orixinal o 26 de outubro de 2012. Consultado o 20 de abril de 2010.
11. ↑  Condotta, Bob (6 de xaneiro de 2009). "UW football hires USC's Nick Holt as defensive coordinator". *Seattle Times*. Consultado o 16 de agosto de 2012.

Véxase tamén
------------

### Ligazóns externas

* Buster Crabbe at Brian's Drive-In Theater
* Buster Crabbe biography by Chuck Anderson
* *Tarzan the Fearless* en Internet Archive

* Portal:Cine
* Portal:Estados Unidos de América

|  |  |
| --- | --- |
| Control de autoridades | 
* Wd: Q722156
* WorldCat
* VIAF: 69139236
* Allmovie: p15518
* AlloCiné: 133554
* BNE: XX1678719
* BNF: 141671750
* CANTIC: a10883794
* DeutscheBio: 121062678
* EBID: ID
* FAST: 1717101
* GND: 121062678
* IMDb: nm0185568
* ISNI: 0000000114931218
* LCCN: n79120705
* NKC: xx0156178
* NNDB: 000078338
* SNAC: w63x99f1
* SUDOC: 142993557
* TMDb: 33359
* WikiTree: Crabbe-299
* ISHOF: clarence-buster-crabbe
* OCID: buster-crabbe
* Sports Reference: buster-crabbe-1

 |